CELEX: C2006/154/47
Language: et
Date: 2006-07-01 00:00:00
Title: Kohtuasi T-119/06:  19. aprillil 2006  esitatud hagi — Usha Martin  versus  nõukogu ja komisjon

1.7.2006   
            
            
               ET
            
            
               Euroopa Liidu Teataja
            
            
               C 154/18
            
         19. aprillil 2006 esitatud hagi — Usha Martin versus nõukogu ja komisjon
   (Kohtuasi T-119/06)
   (2006/C 154/47)
   Kohtumenetluse keel: inglise
   Pooled
   
      Hageja: Usha Martin Ltd (Clacutta, India) (esindajad: advokaat K. Adamantopoulos ja solicitor J. Branton)
   
      Kostjad: Euroopa Liidu Nõukogu ja Euroopa Ühenduste Komisjon
   Hageja nõuded
   
               —
            
            
               tunnistada EÜ asutamislepingu artikli 230 alusel tühiseks komisjoni 22. detsembri 2005. aasta otsus, millega muudetakse otsust 1999/572/EÜ, millega kiidetakse heaks kohustused, mida on pakutud seoses muu hulgas Indiast pärit terastrosside importi käsitleva dumpinguvastase menetlusega (avaldatud 26. jaanuaril 2006 Euroopa Liidu Teatajas, ELT L 22, lk 54, edaspidi “vaidlustatud otsus”) osas, milles see puudutab hagejat ning millega tühistatakse varem kohaldatud hinnakohustus;
            
         
               —
            
            
               tunnistada EÜ asutamislepingu artikli 230 alusel tühiseks nõukogu 23. jaanuari 2006. aasta määrus (EÜ) nr 121/2006, millega muudetakse määrust (EÜ) nr 1858/2005, millega kehtestatakse muu hulgas Indiast pärit terastrosside ja -kaablite impordi suhtes lõplik dumpinguvastane tollimaks (avaldatud 26. jaanuaril 2006 Euroopa Liidu Teatajas, ELT L 22, lk 1) osas, milles see puudutab hagejat ning millega rakendatakse vaidlustatud otsust, millega tühistatakse varem hageja suhtes jõus olnud hinnakohustust;
            
         
               —
            
            
               mõista kohtukulud välja kostjatelt.
            
         Väited ja peamised argumendid
   Hageja on Indias asuv terastrosside tootja, kes ekspordib oma toodangut Euroopa Liitu.
   Komisjon kiitis 13. augusti 1999. aasta otsuses (1) heaks teiste seas hageja pakutud muu hulgas Indiast pärit terastrosside ja -kaablite importi käsitleva dumpinguvastase menetluse raames kohaldatavad teatavad ekspordihinnakohustused.
   Otsusega 2006/38 (2) tühistas komisjon hinnakohustuse, mis ta oli vastuseks hageja pakkumisele heaks kiitnud, hageja arvamuse kohaselt põhjusel, et viimane ei esitanud teavet hinnakohustust mittepuudutava müügi kohta, ning põhjusel, et ta väitis terastrossid ja -kaablid olevat Dubai päritolu, kui päritoluks oleks pidanud olema märgitud India, sest India toormaterjali ei töödeldud Dubais piisavalt edasi. Nõukogu määrusega (EÜ) nr 121/2006 (3) kehtestati vaidlustatud otsuse rakendamiseks lõplik dumpinguvastane tollimaks.
   Seoses asjaoluga, et hageja ei esitanud teavet hinnakohustust mittepuudutava müügi kohta, väidab hageja, et tegemist on üksnes inimliku veaga, ning viitab proportsionaalsuse põhimõtte rikkumisele, kuna tegemist ei ole hinnakohustuse olulise rikkumisega, ning sellele peaks järgnema ettekirjutus asjaomane rikkumine lõpetada, mitte hinnakohustuse tühistamine. Hageja lisab, et ühenduse tööstusele ei tekitatud sellega olulist kahju.
   Seoses Dubai päritoluga märgib hageja, et institutsioonid on päritolu analüüsimisel teinud õigusvea, sest komisjon võttis väidetavalt aluseks asjaomase toote tariifirubriigi muutumise kriteeriumi, samas kui hageja arvates on asjakohased kriteeriumid järgmised:
   
               i)
            
            
               viimane töötlus- või tööoperatsiooni koht;
            
         
               ii)
            
            
               tööoperatsioon peab olema majanduslikult põhjendatud;
            
         
               iii)
            
            
               tööoperatsioon peab aset leidma ettevõttes, mis on selleks otstarbeks seadistatud; ja
            
         
               iv)
            
            
               tööoperatsiooni tulemusena valmib uus toode või see kujutab endast olulist valmimisetappi.
            
         Lisaks oli peale hinnakohustuse tühistamise olemas ka vähem raskemaid karistusi, nagu dumpinguvastase tollimaksu sissenõudmine liikmesriigi tolliasutustelt või sellise tingimuse seadmine, et peatataks Indiast pärit traadist valmistatud trosside eksport Dubaist.
   Seetõttu viitab hageja õigusveale, puudulikule põhjendatusele, võimu kuritarvitamisele ning proportsionaalsuse põhimõtte rikkumisele.
   
      (1)  Komisjoni 13. augusti 1999. aasta otsus (1999/572/EÜ), millega kiidetakse heaks kohustused, mida on pakutud seoses Hiina Rahvavabariigist, Ungarist, Indiast, Korea Vabariigist, Mehhikost, Poolast, Lõuna-Aafrikast ja Ukrainast pärit terastrosside importi käsitleva dumpinguvastase menetlusega (EÜT 1999 L 217, lk 63).
   
      (2)  Komisjoni 22. detsembri 2005. aasta otsus, millega muudetakse otsust 1999/572/EÜ, millega kiidetakse heaks kohustused, mida on pakutud seoses muu hulgas Indiast pärit terastrosside importi käsitleva dumpinguvastase menetlusega (ELT 2006 L 22, lk 54).
   
      (3)  Nõukogu 23. jaanuari 2006. aasta määrus (EÜ) nr 121/2006, millega muudetakse määrust (EÜ) nr 1858/2005, millega kehtestatakse muu hulgas Indiast pärit terastrosside ja -kaablite impordi suhtes lõplik dumpinguvastane tollimaks (ELT L 22, lk 1).